ILINK-ITD ขึ้นสังเวียนชิงงาน APM “สุวรรณภูมิ” อีกระลอก จับตา!สิ้นเดือนนี้รู้ผล
ILINK-ITD ขึ้นสังเวียนชิงงานจัดซื้อพร้อมติดตั้งระบบขนส่งผู้โดยสารอัตโนมัติ หรือ APM "สุวรรณภูมิ" อีกระลอก จับตา!สิ้นเดือนนี้รู้ผล
7 ก.ย. 2560

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า วานนี้ (6 ก.ย.60) AOT ได้เปิดให้ผู้ผลิตระบบการขนส่งผู้โดยสารอัตโนมัติ (APM) ซึ่ง AOT ได้ส่งหนังสือไปเชิญจำนวน 4 ราย ให้เข้าร่วมแข่งขันประกวดราคางานจัดซื้อพร้อมติดตั้งระบบขนส่งผู้โดยสารอัตโนมัติ (APM) ท่าอากาศยานสุวรรณภูมิ ราคากลางที่ 2,894,959,247.20 บาท เข้ามายื่นข้อเสนอ
ทั้งนี้ปรากฏว่ามีผู้สนใจเข้ายื่นเอกสาร 2 ราย โดยเป็น 2 รายเดิมที่เคยเข้าแข่งขันประกวดราคาครั้งที่ผ่านมา คือ กิจการร่วมค้า IRTI (บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK บริษัท เรืองณรงค์ จำกัด บริษัท ที.อี.ซี.อินเตอร์เนชั่นแนล จำกัด  และท่าอากาศยานอินชอน) ร่วมกับซีเมนส์  และรายที่ 2 คือ บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ร่วมกับมิตซูบิชิ
อย่างไรก็ตาม AOT จะเชิญผู้ยื่นเอกสารทั้ง  2 รายมาชี้แจงรายละเอียดข้อเสนอในวันที่ 11 กันยายนนี้ ก่อนเปิดข้อเสนอราคา ซึ่งหากรอบนี้ยังมีการเสนอราคาที่สูงกว่าราคากลาง แต่มีเหตุผลชี้แจงที่เหมาะสม AOT ก็จะนำเสนอให้คณะกรรมการ (บอร์ด) พิจารณาว่าจะดำเนินการอย่างไร
นอกจากนี้ การประกวดราคาระบบ APM ครั้งนี้ เป็นครั้งที่ 3 โดย AOT ประกวดราคาแบบวิธีพิเศษด้วยการส่งหนังสือเชิญบริษัทผู้ผลิต APM ทั้ง 4 รายในโลก คือ ISI (ญี่ปุ่น) , มิตซูบิชิ (ญี่ปุ่น) ,บอมบาร์ดิเอร์ (ฝรั่งเศส) และซีเมนส์ (เยอรมัน) มายื่นข้อเสนอเพื่อแข่งขันรับงาน ซึ่งเบื้องต้น AOT ตั้งเป้าว่าจะประกวดราคาให้แล้วเสร็จภายในปีงบประมาณ 2560 (30 กันยายน 2560)